Luang Prabang
Luang Prabang er den næststørste by i Laos. Byen ligger ca. 300 kilometer nord for hovedstaden Vientiane og har ca. 62.000 indbyggere (2022). Luang Prabang er placeret højt på en landtange mellem Mekong og dens biflod Nam Khan, omgivet af skov- og kratbevoksede bjerge. Byen er Laos' religiøse centrum med mange buddhistiske skoler og træningscentre og mere end 20 pagoder.
Luang Prabang er det seneste årti blevet et yndet turistmål og oplever en kraftig stigning i antallet af turister, især fra Kina. I december 2021 blev byen en del af en kinesisk finansieret højhastighedsjernbane, der forbinder Vientiane med den kinesiske grænse. Inden for de seneste år er vejen mellem Vientiane og Luang Prabang blevet opgraderet. 
Byens arkitektur er især præget af svungne tegltage på buddhistiske templer og klostre, bl.a. Wat Xieng Thong med særlig rige, forgyldte træskærerarbejder, men den franske koloniale arkitektur præger også byen.
Hver morgen ved solopgang går munke i procession gennem byens hovedgader og tager imod almisser fra byens befolkning.
I 1995 kom Luang Prabang på UNESCO's Verdensarvsliste pga. sin rige kulturarv i form af velbevarede arkitektoniske og religiøse bygninger. Bybilledet domineres af det hellige bjerg Phu-Si, der er skytsåndernes bolig og ifølge hinduistisk og buddhistisk tradition et jordisk symbol på det kosmiske bjerg Mahameru.
Kongepaladset ved Phu-Si-bjergets fod blev nyopført i 1904 for at bibeholde den laotiske konge som titulært overhoved i det franske protektorat. Tårnets mandala-form repræsenterer ligeledes en kosmisk orden. Paladset blev efter den kommunistiske magtovertagelse i 1975 omdannet til museum. På museet opbevares den gyldne buddha, Prabang, som byen er opkaldt efter, og som blev ført til Luang Prabang i 1300-tallet fra Angkor og fortsat er religiøst symbol for Laos' selvstændighed.
Fra midten af 1300-tallet til midten af 1500-tallet var byen det politiske og religiøse centrum i Lan Xang-kongedømmet. Efter delingen af Lan Xang i begyndelsen af 1700-tallet blev Luang Prabang hovedstad i et mindre kongedømme, der under det franske kolonistyre var en del af Laos.
I 1946 udråbtes kongen af Luang Prabang som den første til konge over et forenet Laos, og byen blev ophøjet til kongelig hovedstad, en status byen bibeholdt indtil den kommunistiske magtovertagelse i 1975.